
Την Τρίτη 4 Οκτωβρίου 2016 παρουσιάστηκε στο Σπίτι της Κύπρου η συλλογή διηγημάτων του Αντρέα Τιμοθέου Ιστορίες με Δαντέλα που κυκλοφορεί από τις εκδόσεις Παράκεντρο. Μετά από τρεις ποιητικές συλλογές οι Ιστορίες με Δαντέλα είναι το τέταρτο βιβλίο του συγγραφέα και το πρώτο με διηγήματα.
Τον Αντρέα Τιμοθέου καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία, προλογίζοντας την εκδήλωση, αναφέρθηκε στο έργο του και τις πολλές διακρίσεις, που παρά το νεαρόν της ηλικίας του, έχει αποσπάσει.
 Για το βιβλίο μίλησαν οι ποιήτριες Φροσούλα Κολοσιάτου, Αλεξάνδρα Ζαμπά και Δήμητρα Χριστοδούλου.
Σύμφωνα με την κ. Κολοσιάτου, οι Ιστορίες με δαντέλα είναι ιστορίες ζωής, ανθρώπινες στιγμές που πέρασαν στον κόσμο των αναμνήσεων. Πρόκειται για ιστορίες ανεξάρτητες μεταξύ τους που όμως περιστρέφονται σε έναν κεντρικό θεματικό άξονα και αυτός δεν είναι άλλος από την ομορφιά σε αντιδιαστολή με τη φθορά. Όπως είπε, συμπερασματικά, μέσα από ένα κείμενο αυθεντικό και πηγαίο ο Αντρέας Τιμοθέου αφήνεται σε μια αφήγηση με έντονα συναισθήματα και καταστάσεις … συνθέτει μικρές ιστορίες, ενθύμια μιας άλλης εποχής , κάτι σαν μεγάλα ποιήματα γεμάτα νοσταλγία. Γράφει με τον δικό του διεισδυτικό τρόπο, με μια φωτεινότητα που ξεγελάει τον αναγνώστη, συγκαλύπτοντας τη μοναξιά και την θλίψη σαν να σταμάτησε ο χρόνος στα αγαπημένα του πρόσωπα.
Τα διηγήματα της συλλογής, σε γραφή ευθύβολή με ακρίβεια μετρήματος δαντέλας,  έχουν, όπως ανέφερε η κ. Ζαμπά στη συνέχεια,  μια μελαγχολική ένταση και φέρνουν στην επιφάνεια τον εσωτερικό κόσμο του δημιουργού ο οποίος έρχεται σε έναν διάλογο μυστηρίου και αλλεπάλληλων στοχασμών με τον εαυτό του, ανασταίνοντας λεπτομερώς τόπους, πράγματα και ανθρώπους. Ο συγγραφέας, συνέχισε, μας υπενθυμίζει τις αλλεπάλληλες μεταστάσεις της σιωπής και, με στόχο την αποκάλυψη της ομορφιάς ενός κοντινού παρελθόντος, μας δίνει στοιχεία ενδεικτικά της μεγαλόψυχης κυπριακής κουλτούρας που ίσως έχει χαθεί. Μας περιγράφει με θλίψη και δέος το τέλος ενός ολόκληρου κόσμου αλλά ενώ ο χρόνος των διηγημάτων μας δίνει την αίσθηση θνητότητας μας ο συγγραφέας προχωρεί προς το μέλλον παλεύοντας για την αθανασία της ομορφιάς.
Η κ. Χριστοδούλου επεσήμανε τη στιλιστική επιλογή του Αντρέα Τιμοθέου να γράφει απλά, ξεκάθαρα, με μια διαύγεια που χωρίς να οδηγεί στο προφανές πάλλει και δημιουργεί στον αναγνώστη κοινούς συναισθηματικούς κραδασμούς. Αυτή η επιλογή της πηγαίας γραφής το οδηγεί σταθερά, σύμφωνα με την κ. Χριστοδούλου στην περιοχή της ποίησης παρά της πεζογραφίας, χαρακτηρίζοντας τα σύντομα αφηγηματικά κείμενα της συλλογής ποιήματα πλατιάς ανάσας. Όπως είπε χαρακτηριστικά υπάρχει μια εμμονή του  συγγραφέα σε μια καθαρά ποιητικών αφορμήσεων σκηνοθεσία που αναπνέει ποιητικά, που εκδιπλώνεται με τα μέσα της ποίησης χωρίς να παύει να είναι μια διαυγής προσιτή στον αναγνώστη ιστορία. 
Επιχειρώντας έναν απολογισμό απογεύματος, ο Αντρέας Τιμοθέου, αφού ευχαρίστησε όλους όσοι συνέβαλαν στην έκδοση και την παρουσίαση της συλλογής διηγημάτων του, αναφέρθηκε στην προσωπική περιπέτεια έκφρασης και συγγραφής, κατάθεση ψυχής, των δαντελένιων ιστοριών του. Ηρωίδες του οι γυναίκες που γνώρισε και αγάπησε στη ζωή του, αλλά κυρίως άντλησε την έμπνευσή του από τις αναμνήσεις της παιδικής του ηλικίας και από το πρόσωπο της γιαγιάς του, αυτής της γυναίκας, που όπως εξομολογήθηκε, απλώθηκε σαν δαντέλα πάνω από το σώμα και την ψυχή του για να τον προστατέψει. Κοντά της, είπε χαρακτηριστικά, δεν έμαθα απλά να ξεχωρίζω την ομορφιά από την ασχήμια, έμαθα να διακρίνω τους ανθρώπους που είναι καμωμένοι από δαντέλα. Αυτοί οι άνθρωποι είναι υπεύθυνοι για αυτές τις ιστορίες. Είναι δαντέλες οι ίδιοι, καθαροί και διάφανοι μα και τόσο μαστορικά δουλεμένοι, Και η ζωή υπήρξε γενναιόδωρη μαζί μου, μου έστειλε αρκετούς…
Η εκδήλωση, την οποία διάνθισε μουσικά η Ρουμπίνη Ανδρεάκου που έπαιξε κιθάρα, πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

